Șefi de state și de guverne din UE și nu numai se reunesc la București pentru Congresul PPE din perioada 6-7 martie.
Partidul Popular European își desfășoară Congresul la Romexpo, miercuri și joi, iar liderii europeni vin de marți la București. Tot de astăzi vor veni și președinta Comisiei Europene, Ursula von der Leyen, și președinta Parlamentului European, Roberta Metsola.
"Congresul de la București este cel mai important eveniment internațional pe care îl găzduiește România în acest an. Sunt nu mai puțin de 13 șefi de stat și de guvern care vor fi prezenți, începând de miercuri seara, până joi, după prânz, la Romexpo. Sunt 1.500 de delegați, 700 de membri ai staffurilor tehnice de la Comisie, Parlament din Bruxelles, și de asemenea 658 de jurnaliști acreditați (…). Vor fi delegați din 44 de țări, deci nu doar din țările membre ale Uniunii Europene, din cele 27 (…). Inclusiv doamna Maia Sandu și Igor Grosu, cei doi lideri ai Moldovei, președintele Maia Sandu și președintele parlamentului, vor fi prezenți începând de miercuri la București", declara Rareș Bogdan, eurodeputat PNL și lider al delegației române din PPE, luni, pe B1 TV, la "News Pass" cu Laura Chiriac.
Evenimentul va fi co-prezidat de președintele PPE, Manfred Weber, și de secretarul general al PPE, Thanasis Bakolas.
"Programul Congresului se va concentra pe pregătirile pentru alegerile pentru Parlamentul European din iunie, adoptarea manifestului PPE, precum și alegerea candidatului de vârf al partidului", afirmă PPE într-un comunicat de presă.